ΓΡΑΠΤΗ ΕΡΩΤΗΣΗ P-2345/98

υποβολή: Carlos Carnero González (GUE/NGL) προς την Επιτροπή

(13 Ιουλίου 1998)

Θέμα: Κατάσταση στο ορυχείο της Reocin της Κανταβρίας/Ισπανία

Η προβλεπόμενη παύση της λειτουργίας σε λίγο καιρό, λόγω εξάντλησης του κοιτάσματος, του ορυχείου της Reocin (Ισπανία), που ανήκει στην επιχείρηση AZSA, προξενεί εύλογη και πραγματική ανησυχία στην περιοχή (Καντάβρια) και στον εγγύς γεωγραφικό χώρο (Torrelavega και Besaya) όπου βρίσκεται το ορυχείο. Τούτο οφείλεται, μεταξύ άλλων λόγων, στο γεγονός ότι πρόκειται να απολεσθούν περίπου 380 θέσεις εργασίας και μεγάλος αριθμός εμμέσως εξαρτωμένων θέσεων με τις αντίστοιχες οικονομικές και κοινωνικές συνέπειες.

Μετά από επίσκεψη μου, προ ημερών, στο εν λόγω ορυχείο και αφού συζήτησα λεπτομερώς με τους εκπροσώπους των εργαζομένων και με τη διεύθυνση της επιχείρησης, πιστεύω όιτ θα ήταν απαραίτητο να κινητοποιηθούν όλα τα διατιθέμενα μέσα ώστε να συμβάλουν στο σχεδιασμό και την εφαρμογή ενός συνόλου μέτρων, σύμφωνα με τις προτάσεις των κεντρικών συνδικαλιστικών εκπροσώπων.

Στην κατεύθυνση αυτή, γνωρίζει η Επιτροπή την κατάσταση στο ορυχείο της Reocin και είναι σε γνώση του γεγονότος ότι παρόμοια εξέλιξη μπορεί να σημειωθεί σε άλλες εκμεταλλεύσεις με παρόμοια χαρακτηριστικά στη Φινλανδία, την Ιρλανδία και τη Σουηδία;

Βασίζεται η Επιτροπή σε κανένα ειδικό πρόγραμμα που θα μπορούσε να της επιτρέπει συμμετοχή σε τέτοιες καταστάσεις;

Θα ήταν διατεθειμένη η Επιτροπή να μελετήσει δυνατότητα συμμετοχής της ΕΕ, με κατάλληλες διαδικασίες, από κοινού με τις τοπικές, περιφερειακές και εθνικές αρχές, σε ένα πρόγραμμα βιωσιμότητας από πλευράς, απασχόλησης και οικονομικής και περιβαλλοντικής αποκατάστασης της περιοχής;

Εκτιμά η Επιτροπή ότι όλα αυτά θα οδηγούσαν και στην εξισορρόπηση της παρεχόμενης βοήθειας σε όλους τους κλάδους της ορυχίας, συμπεριλαμβανομένης και της εξόρυξης μετάλλων;

Απάντηση του κ. Bangemann εξ ονόματος της Επιτροπής

(22 Σεπτεμβρίου 1998)

Σύμφωνα με τα στοιχεία που προσκόμισε η εταιρία Asturiana de Zinc S.A. ο χρόνος λειτουργίας του ορυχείου της Reosin προβλέπεται να λήξει στις αρχές του 2003. Τα αποθέματα της Reosin έχουν υποστεί εντατική εκμετάλλευση επί εκατονταετίαν και πλέον.

Στο κλείσιμο, το εργατικό δυναμικό θα έχει περιοριστεί από380 σε 170 εργάτες, βάσει σχεδίου προσυνταξιοδότησης για όλους τους εργαζομένους ηλικίας 60 ετών και άνω. Η εταιρία προτίθεται να διαπραγματευθεί συμφωνία με τα επαγγελματικά σωματεία για αποζημιώσεις στους εργαζομένους που βρίσκονται κάτω από την προσυνταξιοδοτική ηλικία. Ωστόσο, η προσυνταξιοδότηση δεν είναι δυνατόν να προταθεί σε νεώτερους εργαζόμενους, όπως στον τομέα της εξόρυξης άνθρακα.

Εν τω μεταξύ, η εταιρία διεξάγει κοιτασματολογικές έρευνες για την ανακάλυψη νέων αποθεμάτων μεταλλεύματος, που θα της επιτρέψουν να συνεχίσει τις εξορυκτικές δραστηριότητές της στην περιοχή. Όταν τα μεταλλευτικά αποθέματα εξαντληθούν και δεν υπάρχουν άλλες δυνατότητες εξόρυξης στην περιοχή, είθισται στην εξορυκτική βιομηχανία να κλείνει το ορυχείο και να αποκαθίσταται η τοποθεσία σύμφωνα με τις εθνικές και περιφερειακές νομοθετικές διατάξεις. Η Επιτροπή δεν γνωρίζει για άλλα κλεισίματα ορυχείων ψευδαργύρου στην Κοινότητα.

Επί του παρόντος, δεν υπάρχει ειδικό κοινοτικό πρόγραμμα που θα συνέβαλλε στην επίλυση των προαναφερθέντων προβλημάτων. Ωστόσο στην περιοχή της Cantabria όπου βρίσκεται το ορυχείο της Reosin, εφαρμόζονται διάφορες μορφές παρέμβασης, με εθνική πρωτοβουλία, οι οποίες συγχρηματοδοτούνται από τα διαρθρωτικά ταμεία και περιλαμβάνουν μέτρα που συμβάλλουν στην κατάρτιση, στην ενίσχυση της απασχόλησης, στην οικονομική αναθέρμανση και στην περιβαλλοντική αποκατάσταση της περιοχής. Εάν οι εθνικές, περιφερειακές ή τοπικές αρχές, στο πλαίσιο των αρμοδιοτήτων τους, αποφασίσουν να κατευθύνουν στην περιοχή της Reosin μέρος των διαθεσίμων πόρων (ή των πόρων που θα διατεθούν κατά την προσεχή περίοδο προγραμματισμού 2000-2006) η Επιτροπή είναι θα υποστηρίξει ένθερμα μια τέτοια πρωτοβουλία.

Ο μόνος τομέας της εξόρυξης που τυγχάνει διαφορετικής μεταχείρισης στην Κοινότητα είναι η βιομηχανία άνθρακα, η οποία διέπεται από την συνθήκη για την Ευρωπαϊκή Κοινότητα ´Aνθρακα και Χάλυβα.